# Informasjonsskriv til foresatte i Lierne kulturskole

I løpet av denne uka er elevene i grunnskolene tilbake på skolen igjen etter ca. 2 måneders stengte skoler. I den samme perioden har vi hatt et redusert tilbud i kulturskolen, hvor alle gruppetilbud har vært avlyste, og individuelle tilbud har blitt tilbudt digitalt.

Vi sikter nå på å starte med alle kulturskoletilbud denne uka også, parallelt med at skolene åpner fra tirsdag 12. mai.

På samme måte som i barnehage og skoler så er det utarbeidet smittevernveileder også for kulturskolen. Denne veilederen er gjennomgått av alle ansatte, og det er utarbeidet interne retningslinjer som skal følges fremover. Informasjon om tilbud og retningslinjer ligger på kommunens hjemmesider.

Per dags dato er det ikke påvist smitte i Lierne. De interne retningslinjene blir fortløpende vurdert, og det kan skje saker i løpet av våren som medfører at vi må endre tilbudet igjen.

Det viktigste tiltaket for å forebygge smitte er at alle elever (og ansatte) skal holde seg hjemme når en er syk. Ved sykdom hos lærere så er det ikke sikkert at vi på kort varsel klarer å tilby en erstatter som samtidig skal sette seg inn i de smittevernkravene som stilles.

## Vårshow

Vi ønsker fortsatt å få gjennomført avsluttende konserter på slutten av skoleåret. Den 13. mai er det møte i FAU for kulturskolen, og her blir dette tatt opp. Det er per dags dato åpent for å gjennomføre offentlige arrangementer inntil 50 personer. Dette gjelder der det er mulig å holde avstand på minst 1 meter mellom personer som ikke er i samme husstand. Denne ordningen vurderes utvidet fra 15. juni. Vi planlegger avsluttende konserter den 15. og 16. juni. Her vil det kunne bli gjennomført alternative former for avslutningskonserter, men vi har som mål at elevene skal få vise hva de har lært gjennom året.

## Neste skoleår

Vi minner om frister for søknader/endringer/oppsigelse av kulturskoleplass til neste skoleår. Fristen for oppsigelse er den 10. mai, og søknader/endringer den 20. mai. Informasjonsbrosjyren ligger på kommunens hjemmeside, og den ble også distribuert til alle husstander i Li-Nytt noen uker tilbake.

Ingela er for tiden sykmeldt, så eventuelle spørsmål kan rettes til undertegnede i perioden fremover.

Lierne den 11. mai 2020

*/Patrik Lundgren*